b"\n_START_ARTICLE_\nManuel Gonz\xc3\xa1lez Garc\xc3\xada\n_START_SECTION_\nBiografia\n_START_PARAGRAPH_\nManuel Gonz\xc3\xa1lez Garc\xc3\xada va n\xc3\xa9ixer en una fam\xc3\xadlia humil de Sevilla, fill del fuster Mart\xc3\xadn Gonz\xc3\xa1lez Lara i Antonia Garc\xc3\xada, que van tenir quatre fills. Va estudiar al Colegio San Miguel, de Sevilla i fou escol\xc3\xa0 a la catedral; va continuar al seminari, on es doctor\xc3\xa0 en teologia i es llicenci\xc3\xa0 en dret can\xc3\xb2nic. En 1901 fou ordenat sacerdot a Sevilla i l'any seg\xc3\xbcent fou enviat a Palomares del R\xc3\xado (Sevilla) a predicar una missi\xc3\xb3: hi va trobar l'esgl\xc3\xa9sia abandonada i, davant el sagrari abandonat va pensar que hi hauria molts m\xc3\xa9s arreu i va voler dedicar la seva vida a posar-hi remei._NEWLINE_Fou capell\xc3\xa0 de la resid\xc3\xa8ncia de Germanetes dels Pobres de Sevilla. L'1 de mar\xc3\xa7 de 1902 fou nomenat rector de San Pedro de Huelva; durant onze anys visqu\xc3\xa9 en aquesta ciutat, on era conegut com a l'arxiprest de Huelva, fins que fou nomenat bisbe auxiliar de M\xc3\xa0laga.\n_START_SECTION_\nBisbats\n_START_PARAGRAPH_\nEl 6 de desembre de 1915, Benet XV el nomen\xc3\xa0 bisbe auxiliar de M\xc3\xa0laga i, a la mort del bisbe titular, n'ocup\xc3\xa0 el lloc. L'11 de maig de 1931, arran de la proclamaci\xc3\xb3 de la Segona Rep\xc3\xbablica espanyola, una multitud va assaltar el palau episcopal de M\xc3\xa0laga, cremant-lo i destruint-ne l'arxiu i el patrimoni art\xc3\xadstics, com tamb\xc3\xa9 el de moltes esgl\xc3\xa9sies de la ciutat. El bisbe fou expulsat de la ciutat i no hi torn\xc3\xa0. Refugiat a Gibraltar, marx\xc3\xa0 a Madrid, i des del 1932 regia la di\xc3\xb2cesi malacitana des d'all\xc3\xad._NEWLINE_Al llarg de la seva vida va fundar diverses confraries i congregacions religioses, destinades al foment de la devoci\xc3\xb3 a l'Eucaristia entre els fidels; la majoria tenien el motiu del sagrari abandonat: la finalitat de les fundacions era, justament, reparar aquest abandonamant. Aix\xc3\xad, fund\xc3\xa0 les associacions laiques: Maries dels Sagraris Abandonats (femenina), Deixebles de Sant Joan (masculina), Juanitos del Sagrario (actual Reparaci\xc3\xb3 Infantil Eucar\xc3\xadstica, per a nens) i la Joventut Eucar\xc3\xadstica Reparadora per a joves._NEWLINE_Tamb\xc3\xa9 va fundar instituts religiosos com: els Missioners Eucar\xc3\xadstics Diocesans, congregaci\xc3\xb3 clerical, en 1918; les Germanes Maries Natzarenes, actuals Missioneres Eucar\xc3\xadstiques de Natzaret, congregaci\xc3\xb3 religiosa femenina, en 1921; les Missioneres Auxiliars Natzarenes, institut secular femen\xc3\xad, en 1933, i els Missioners Sagraris Calvaris, orde religi\xc3\xb3s de vida contemplativa per a la devoci\xc3\xb3 eucar\xc3\xadstica, en 1939._NEWLINE_El 5 d'agost de 1935 fou nomenat bisbe de Pal\xc3\xa8ncia per Pius XII. Hi coneix el futur beat Rafael Arn\xc3\xa1iz i promou la revista infantil Reine. Des de Pal\xc3\xa8ncia assisteix a l'inici de la Guerra civil espanyola i a la destrucci\xc3\xb3 d'una gran quantitat d'esgl\xc3\xa9sies i la mort de molts religiosos._NEWLINE_Va morir al sanatori del Rosario de Madrid, el 1940. Fou sebollit a la catedral de Pal\xc3\xa8ncia, a la capella del Sant\xc3\xadssim.\n_START_SECTION_\nVeneraci\xc3\xb3\n_START_PARAGRAPH_\nLa causa de la seva beatificaci\xc3\xb3 s'obr\xc3\xad a Pal\xc3\xa8ncia el 2 de maig de 1952; fou proclamat venerable el 6 d'abril de 1998, per Joan Pau II i beatificat el 29 d'abril de 2001 a Roma, pel mateix papa. El papa Francesc fix\xc3\xa0 el decret perqu\xc3\xa8 fos canonitzat el 16 d'octubre de 2016. La seva festivitat lit\xc3\xbargica \xc3\xa9s el 4 de gener."